1.  ปัจจัยความเสี่ยง

    1.  ความเสี่ยงจากการพึ่งพิงลูกค้ารายใหญ่

รายได้ของบริษัทย่อย ประมาณร้อยละ 31.9 และร้อยละ 30.4 ในปี 2551 และ ปี 2552
ตามลำดับ มาจากลูกค้ารายหนึ่ง ซึ่งเป็นบริษัทคนกลางในการซื้อขายบรรจุภัณฑ์ของบริษัทฯ
เพื่อจำหน่ายให้แก่บริษัทญี่ปุ่นซึ่งเป็นผู้ผลิตอุปกรณ์อิเล็กทรอนิกส์และผู้ผลิตเครื่องใช้ไฟฟ้ารายใหญ่ 2
ราย บริษัทย่อยจึงมีความเสี่ยงจากการพึ่งพิงลูกค้าดังกล่าวในระดับหนึ่ง

อย่างไรก็ตาม บริษัทย่อย
มีการติดต่อธุรกิจกับบริษัทลูกค้าที่ดำเนินธุรกิจผลิตและซื้อขายบรรจุภัณฑ์รายนี้มาเป็นระยะเวลานาน
และมีความสัมพันธ์ที่ดีต่อกันมาโดยตลอด
และเนื่องจากลูกค้าของบริษัทในกลุ่มนี้เป็นผู้ผลิตสินค้าในตลาดบน (Hi-end)
ซึ่งให้ความสำคัญกับความปลอดภัยจากการลอกเลียนแบบพิมพ์บรรจุภัณฑ์ของตนมาก
จึงเลือกติดต่อจ้างงานเฉพาะกับผู้ผลิตรายที่ไว้วางใจและไม่นิยมเปลี่ยนผู้ผลิตบรรจุภัณฑ์ ในขณะที่ในปี
2551 และ 2552 ลูกค้า 5 รายแรก ซึ่งส่วนใหญ่เป็นลูกค้าประจำของบริษัทฯ
และบริษัทย่อยมียอดการสั่งซื้อรวมกันทั้งสิ้นประมาณร้อยละ 66 และร้อยละ 58
ของยอดการจำหน่ายรวม ตามลำดับ
โดยส่วนที่เหลือเป็นลูกค้ารายย่อยทำให้ความเสี่ยงจากการพึ่งพิงลูกค้ารายใหญ่ยังคงมีอยู่
นอกจากนี้บริษัทฯ และบริษัทย่อย ยังมีนโยบายในการหาลูกค้ารายใหม่ๆ เพิ่มเติมตลอดเวลา

2.  ความเสี่ยงที่เกิดจากการภาวะเศรษฐกิจตกต่ำทั่วโลก

ในปัจจุบัน
ผู้ผลิตบรรจุภัณฑ์กระดาษจากประเทศมาเลเซียจะเข้ามาหาลูกค้าในภาคใต้ของประเทศไทย
เนื่องจากมีการย้ายฐานการผลิตอุตสาหกรรมจากประเทศมาเลเซียไปยังประเทศสาธารณรัฐประชาชนจีน
จึงทำให้ธุรกิจบรรจุภัณฑ์ในประเทศมาเลเซียมีการแข่งขันกันมากขึ้น
การแข่งขันจากผู้ผลิตบรรจุภัณฑ์กระดาษอาจจะมีความรุนแรงขึ้น
แต่นโยบายการปรับลดภาษีนำเข้าดังกล่าวก็มีผลดีต่อบริษัทฯ กล่าวคือ บริษัทฯ จะสามารถซื้อวัตถุดิบ
ซึ่งได้แก่ กระดาษจากอินโดนีเซียและจีนได้ด้วยต้นทุนที่ต่ำลง ทำให้บริษัทฯ
สามารถลดปริมาณการขนส่งกระดาษมาจากกรุงเทพฯ
ซึ่งจะช่วยเพิ่มขีดความสามารถในการแข่งขันกับคู่แข่งจากมาเลเซียได้

3.  ความเสี่ยงจากการย้ายฐานการผลิตของลูกค้าไปยังประเทศอื่น

ความเสี่ยงจากการย้ายฐานการผลิตของลูกค้า
โดยเฉพาะอย่างยิ่งสินค้าประเภทเครื่องใช้ไฟฟ้าและอุปกรณ์อิเล็กทรอนิกส์ไปยังประเทศเวียดนาม
เนื่องจากต้นทุนการผลิต และค่าจ้างแรงงานของประเทศนั้นค่อนข้างต่ำ
ซึ่งอาจส่งผลให้ความต้องการบรรจุภัณฑ์ลดลง

แต่การย้ายฐานการผลิตไปยังต่างประเทศนั้น ส่วนใหญ่เป็นผลิตภัณฑ์ในกลุ่มตลาดล่าง (Low End)
ในขณะที่ยังมีแนวโน้มการลงทุนผลิตเครื่องใช้ไฟฟ้าและอุปกรณ์อิเล็กทรอนิกส์ที่มุ่งเน้นตลาดบน (High
End) และตลาดกลาง (Mid End) ในประเทศไทย
เนื่องจากการผลิตในประเทศไทยมุ่งเน้นคุณภาพและมีแรงงานที่มีฝีมือมากกว่า
จึงทำให้มีการทดแทนของผลิตภัณฑ์ในกลุ่มตลาดบนและตลาดกลางแทนสินค้าในตลาดล่าง

4.  ความเสี่ยงจากการเปลี่ยนแปลงอัตราแลกเปลี่ยน

บริษัทฯ ซื้อวัตถุดิบบางส่วนจากต่างประเทศ โดยการชำระค่าสินค้าเป็น US$ เป็นการเปิด
L/Cและทำทรัสต์รีซีท (Trust Receipt) ระยะเวลา 90 วัน
ทำให้บริษัทมีความเสี่ยงจากการเปลี่ยนแปลงอัตราแลกเปลี่ยน อย่างไรก็ตาม
บริษัทจะเลือกชำระเงินในช่วงเวลาที่เห็นว่าอัตราแลกเปลี่ยนเป็นอัตราที่เหมาะสม
หรือทำการจองอัตราแลกเปลี่ยนล่วงหน้า

5.  ความเสี่ยงจากการผันผวนของราคาวัตถุดิบ วัสดุสิ้นเปลืองและเชื้อเพลิง

เนื่องจากกระดาษ ซึ่งเป็นวัตถุดิบหลัก (ร้อยละ 60) ของบริษัทฯ
มีราคาเปลี่ยนแปลงขึ้นลงตามราคาตลาดโลก มีความผันผวนซึ่งไม่อยู่ในความควบคุมของบริษัทฯ
จึงอาจส่งผลให้บริษัทฯ มีต้นทุนที่สูงขึ้น อย่างไรก็ตาม บริษัทฯ
ได้ดำเนินการป้องกันความเสี่ยงดังกล่าว
โดยมีนโยบายการบริหารราคาวัตถุดิบผ่านการบริหารการจัดซื้อวัตถุดิบควบคู่ไปกับการเสนอขายสินค้า
เพื่อให้บริษัทฯและบริษัทย่อย สามารถจำหน่ายสินค้าในราคาที่หักต้นทุนแล้วมีกำไรขั้นต้นสูงกว่าปีที่ผ่าน
ๆ มา เพราะปี 2552 ความต้องการบริโภคกระดาษลดลง
เนื่องจากการเกิดวิกฤติทางการเงินในสหรัฐอเมริกา ลุกลามจนเศรษฐกิจตกต่ำ
ราคากระดาษจึงลดลง

6.  ความเสี่ยงด้านการบริหารงานที่พึ่งพิงผู้บริหาร

  เนื่องจากนายยุทธ ชินสุภัคกุล ซึ่งเป็นประธานเจ้าหน้าที่บริหารของบริษัทฯ
  มีประสบการณ์ในอุตสาหกรรมบรรจุภัณฑ์และสิ่งพิมพ์มาเป็นเวลานาน
  และมีหน้าที่โดยตรงในการบริหารจัดการเกี่ยวกับการจัดซื้อวัตถุดิบของบริษัทฯ
  โดยส่วนใหญ่นายยุทธจะเป็นผู้ติดต่อกับบริษัทที่ขายวัตถุดิบให้แก่บริษัทฯ และบริษัทย่อย ทำให้บริษัทฯ
  และบริษัทย่อยสามารถจัดซื้อวัตถุดิบในราคาต่ำ ดังนั้น หากบริษัทฯ
  ไม่สามารถรักษาผู้บริหารดังกล่าวให้อยู่กับบริษัทฯ ได้ อาจจะทำให้บริษัทฯ
  และบริษัทย่อยประสบปัญหาในการดำเนินธุรกิจในอนาคต อย่างไรก็ตาม ที่ผ่านมานายยุทธ
  ได้มีการกระจายอำนาจในการจัดการงานด้านต่างๆ รวมถึงพัฒนาศักยภาพของบุคลากรของบริษัทฯ
  และบริษัทย่อยมาโดยตลอด ทั้งในด้านการจัดซื้อ การตลาด และการผลิต เพื่อให้บริษัทฯ
  และบริษัทย่อยสามารถดำเนินการต่างๆ
  ได้โดยไม่ต้องพึ่งพิงการตัดสินใจของประธานเจ้าหน้าที่บริหารมากจนเกินไป นอกจากนี้ นายยุทธ
  ยังได้ทำข้อตกลงกับ Thailand Equity Fund (กองทุนเพื่อการร่วมลงทุน) ซึ่งเป็นผู้ถือหุ้นใหญ่
  ว่านายยุทธจะยังคงถือหุ้นของบริษัทฯ ต่อไปอีกระยะเวลาหนึ่งหลังจากพ้นระยะเวลาห้ามขายหุ้น
  (Silent Period) แล้ว ทั้งนี้เพื่อให้สามารถมั่นใจว่านายยุทธ ในฐานะผู้บริหารของบริษัทฯ
  จะยังคงบริหารบริษัทฯ ต่อไป รวมถึงการสร้างทีมงานที่มีศักยภาพในการบริหารงานเพื่อให้บริษัทฯ
  สามารถดำเนินต่อไปได้อย่างมีประสิทธิภาพ

7.  ความเสี่ยงเกี่ยวกับสินค้าคงเหลือ

  บริษัทฯ มีความเสี่ยงเกี่ยวกับสินค้าคงเหลือดังนี้

  การหมุนเวียนของสินค้าคงเหลือ

-   วัตถุดิบ บริษัทฯ มีความจำเป็นที่จะต้องจัดเก็บวัตถุดิบไว้
    เนื่องจากวัตถุดิบบางส่วนต้องสั่งซื้อจากต่างประเทศ
    ส่งผลให้ระยะเวลาการจัดส่งหลังจากที่ได้สั่งสินค้าไปแล้วใช้เวลาประมาณ 2-3 เดือน
    อย่างไรก็ตาม บริษัทฯ ได้ดำเนินการลดระยะเวลาเก็บวัตถุดิบดังกล่าวให้เหลือน้อยที่สุด
    ด้วยมาตรการต่าง ๆ เช่น การปรับปรุงระบบการควบคุมวัตถุดิบคงเหลือ โดย
    การจัดระบบควบคุมภายในสินค้าคงเหลือให้มีประสิทธิภาพ

-   งานระหว่างทำ ได้แก่ งานที่อยู่ระหว่างกระบวนการผลิต จะมีการควบคุมทุกขั้นตอนการผลิต
    เพื่อให้มีงานระหว่างผลิตน้อยที่สุด และผลิตเป็นสินค้าสำเร็จรูปได้รวดเร็วและมีคุณภาพที่ดี

-   สินค้าสำเร็จรูป บริษัทฯ มีระยะเวลาเก็บสินค้าสำเร็จรูปให้อยู่ในช่วง 1-2 เดือน
    ซึ่งปริมาณสินค้าสำเร็จรูปดังกล่าวถือได้ว่า อยู่ในระดับปกติของธุรกิจนี้